Biroul Electoral Județean (BEJ) Bacău a admis contestația primarului Lucian Daniel Stanciu-Viziteu la deciziile Biroului Electoral de Circumscripție Municipal (BECM), care hotărâse că primarul nu mai poate folosi sintagma „Modernizăm Bacăul” și nici sigla Primăriei, în campania electorală.
PER a sesizat BECM că edilul în funcție folosește sintagma în cauză în campanie, în calitate de candidat, deși aceasta aparține Primăriei Bacău, fiind folosită pe materiale ce aparțin municipiului. Biroul Electoral Municipal a admis sesizarea și a dispus înlăturarea sintagmei de pe toate materialele electorale ale Alianței Dreapta Unită. De asemenea, PSD a sesizat faptul că primarul folosește sigla Primăriei Bacău, în mod nelegal.
Însă duminică, BEJ a întors decizia colegilor de la Municipiu și a admis contestația primarului Viziteu la cele două hotărâri. Cei de la BEJ susțin că sesizarea PER e șicanatorie, sloganul nu îi împiedică să-și facă campanie, iar sintagma „Modernizăm Bacăul” e „adoptată” și de alți candidați, cum ar fi la CJ Arad. De asemenea, folosirea siglei Primăriei Bacău nu ar fi nelegală.
Prin urmare, primarul Viziteu își va putea continua campania folosind motto-ul „Modernizăm Bacăul” pe toate materialele electorale, precum și sigla Primăriei Bacău.